Document ID: /roh_data/filtered/fineweb-2-filterrobots_roh.jsonl.gz/39881

Ils pajais da l'Uniun Europeica èn sa cunvegnids sin reglas da corona unifitgadas en ils aviuns, quai ha communitgà il minister da traffic tudestg Andreas Scheuer.
Tranter auter ston persunas davent da sis onns ensi – purtar ina mascrina. E tar las controllas da segirtad e tar il «check-in» vala ina distanza minimala. Plinavant ston ils eroports infurmar ils passagiers en pliras linguas. Da l'autra vart pon las societads aviaticas er occupar ils sez d'amez en ils aviuns.
Las societads aviaticas avevan pretendì dals pajais da l'UE reglas unifitgadas, damai ch'ils standards differents avevan procurà per malsegirtads. La Swiss dovra gia questas reglas.
Societads aviaticas sut squitsch
Vitiers ha il minister da traffic tudestg avertì che las societads aviaticas europeicas sajan en privel. Pervi da la crisa da corona na saja nagut pli sco avant, ha el manegià en vista a las perditas drasticas da passagiers.
I va per plazzas da lavur.
L'Uniun europeica ha radunà a Berlin diversas branschas da l'aviatica ad ina conferenza digitala davart la situaziun. Da la partida èn persunas da l'industria, da las societads aviaticas, dals eroports e da las controllas dal traffic aviatic.